Urkundn vo de Klöster in Weißenburg im Elsass und Fulda, de in der Schweinfurter Gengad Land besitzn , bedeitn de Begründung da Gschichte vo Schweinfurt um des Jåhr 790. Um des Jåhr 1000 ham de (Mark-)Grafn vo Schweinfurt, damois des machtigste Adelsgeschlecht im Raum vom heitign Nordbayern, eanane Hauptburg auf da Peterstirn. Nåch da Niederlage vom Grafn Heinrich vo Schweinfurt (Hezilo) duach Kine Heinrich II. im Jåhr 1003 (Schweinfurter Fehde) verliert des Geschlecht sei dominierende Position. Sowoi Graf Heinrich († 1017) ois aa sei Muatta Eila († 1015) findn im Bereich vom Burgklosters eanane letzte Ruhestätte. Des Erbe im Raum Schweinfurt kimmt greßtenteils an des Bistum Eichstätt. 1263/65 geht des Kloasta in den Besitz vom Deitschen Orden üba. Im 12. Jåhrhundert war a Siedlungsverlagerung vo da untahoib da Peterstirn glenga Oidn Stätte (Heit Oidstådstraß) nåch Westn, ummi zum Marienbach (heitige Innenståd). In dera Zeit vollziagt si de Entwicklung zua Reichsståd. Kaiser Friedrich II. und sei Bua Heinrich verleihn Schweinfurt as Markt- und Münzrecht. Aus dera Zeit stamman de äidestn Teile vo da Stådpfarrkira St. Johannis. Im Kampf um de Vorherrschaft in Mainfrankn zwischn de Henneberger und am Bischof vo Wiazburg is Schweinfurt zwischn 1240 und 1250 zerstört worn (Erschts Stådverderm). Kine Rudolf vo Habsburg (1273-1308) stellt dann de Rechte vom Reich wieda her. Seine Nåchfoiga verpfändn de Ståd an de Henneberger und an Wiazburga Bischof, woduach de Reichsfreiheit erneit in Gefahr grat. 1361/85 kinnan si de Biarga duach erhebliche Opfer selba aus dera Pfandschaft befrein und damit endguitig de Reichsfreiheit sichern. 1436/37 kafft da Rat vo da Ståd des benachbarte Oberndorf und aa vom Deitschn Orden de Burg auf da Peterstirn und no dazua de Dörfer Zell und Weipoltshausen. Des kloane reichsstädtische Territorium werd 1620 no um Madenhausen ergänzt. 1554 is Schweinfurt im so ghoaßna Zweiten Markgrafenkriag erneut zerstört worn (Zwoats Stådverderm). Bis heit erhoitnes Zeignis fia den Wiederaufbau in dera Zeit is des Renaissance-Rathaus. De seit 1542 evangelische Reichsståd war vollständig vom katholischen Hochstift Wiazburg umgem. Bis zum End vom Alten Reiches war de Politik da Ståd vom Selbstbehauptungswuin gengüba dem übamachtigen Nachbarn bestimmt. Duach den Reichsdeputationshauptschluß werd de Ståd 1802 erstmois, 1814 erneut und ab iatz dann endguitig bayerisch. Dazwischn war vo 1810 bis 1814 de Zugehörigkeit zum Groaßherzogtum Würzburg. Mit am Bau vo de Eisenbahnlinien nåch Meiningen und Bad Kissingen im Jåhr 1854 is Schweinfurt a Eisenbahnknotenpunkt worn. Seit ca. 1890 werd de Entwicklung da Ståd maßgeblich vo da Metall-Industrie bestimmt. Duach de Industrialisierung erlebt Schweinfurt zwischn 1840 (7.700 EW) und 1939 (49.000 EW) prozentual (635%) nåch Nürnberg des greßte Bevoikerungswachstum vo alle Städt in Frankn.[1] In de Jåhr 1943 bis 1945 fügn 15 greßere Fliagaoogriffe da Ståd schwaare Schädn zua. Heftige Angriffe erfoign am 17. August mit 376 Bomba und am 14. Oktober 1943 mit 291 Bomba. Da greßte Angriff findt am 24. Februar 1944 im Rahmen da Big Week mit 1100 Bomba statt. Dabei wern aa vei Dörfer im Umland fast ganz zerstört. Insgesamt werfan de Fliaga an dem Tag 3600 Sprengbombn und 32.500 Brand- und Phosphorbombn ab.[2] [3] [4] [5]